Генетика

Генетика, од  ϒένεσις походжѣня — наука о дѣдичности и мѣнливости организмох и биологичных закономѣрностях тых процесох.УСЭС, том 1, с. 394.Тимченко А.Д., сс. 85-86. 

История
Закладательом генетикы поважують Грегора Мендела, котрый 8. фебруара 1865 на засѣданю научного общества в Брнѣ представив свои одкрытя в генетицѣ, але научный свѣт на них зареаговав аж через 35 рокы, по смерти ученого.Ауербах, Шарлотта. Генетика. Москва: Атомиздат, 1966. С. 24. Як наука генетика ся зачала розвивати од року 1900, в роботах Гюго де Фриса, Карла Корренса и Ериха фон Чермак-Сайзенега, котры наново обявили законы Менделя и продовжили его роботу.

Предмет наукы
Генетика штудируе законы онтогенезы организмох, принципы захованя и передачи генетичной информации, законы появы новых властностей и фенотипичных знакох, основы еволуции живота на Земли. Главнов задачов генетикы е выпрацованя методох ряджѣня дѣдичностьов и мѣнливостьов про зысканя новых форм  организмох, хосенных людству.

Конарѣ генетикы
В сучасности генетика розвивать ся по вельох напрямах и в пограничных з иншыма науками сферах:
 генетика биохемична — погранична дисциплина, яка хоснуе биохемичны методы и занимать ся штудиями хемичных процесох апарата дѣдичности и мѣнливости;
 генетика звѣрят — занимать ся шляхтѣньом и ховом новых новых файт домашных звѣрят и генетиков дикой фауны;
 генетика козмична — штудируе вплыв козмичного простору на генетику людей, звѣрят и ростлин;
 генетика медицинска — погранична наука, яка штудируе дѣдичны хвороты и методы их превенции и терапии;
 генетика микроорганизмох — штудируе дѣдичность и мѣнливость у вирусох, бактерий, микроскопичных грибох и протистох;
 генетика молекуларна — занимать ся процесами генетикы на молекуларном ступни;
 генетика популачна — штудируе генотипы популаций и закономѣрности их змѣны в часѣ и просторѣ;
 генетика радиачна — штудируе вплыв радиации на дѣдичность и мѣнливость;
 генетика чоловѣка — погранична дисциплина з антропологиов и медицинов;
 генетика еволучна — штудируе дѣдичность и мѣнливость в процесѣ еволуции флоры и фауны Земли.

Жерела и одказы
 Тимченко А. Д. Краткий медико-биологический словарь. Киев. Вища школа. 1988. .
 УСЭС: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  . 

 Референции 

Катеґорія:Генетика